Hou die manne dop | South Africa
LOCAL TIME: 10:49 pm | Wednesday, 28 October
Where am I? South Africa » Lifestyle > Books, Film & Music > Hou die manne dop
Rooi Rose Februarie 2011
Rooi Rose. Stylvol, Sinvol, Propvol.
Sien hieronder vir meer inligting or die nutste uitgawes en vind uit hoe om in te teken.
Hou die manne dop
Posted in Books, Film & Music | Lifestyle | Musicians | Publications | rooi rose
Uit die Oktober 2010 uitgawe van rooi rose
Deur Alita Steenkamp-Vorster. Foto's Deur Leana Clunies-Ross
Die drie jong Afrikaanse musiekgroepe het 'n paar dinge gemeen: geesdrif, passie en die wil om musiek te maak. Hul klank en die aard van die groepe verskil, maar hulle is hartstogtelik oor hul musiek en Afrikaans.
Die Tuindwergies, Bittereinder en Adam vertel waarheen hulle op pad is.
Pieter de Jager, Jean en Emile Swiegers en Dawie de Jager van Die Tuindwergies
Met nuwe Afrikaanse bands wat soos pad-dastoele opskiet, is dit eintlik glad nie snaaks dat daar 'n groep met die naam "Die Tuindwergies" is nie. Die vier jong manne van die groep is heel besonders, want dis twee stelle broers wat kragte saamgesnoer het om musiek te maak.
Jean en Emile Swiegers het met musiek in die huis grootgeword, want hul pa, Andre Swiegers, is een van ons talentvolste liedjie-skrywers en hulle het van kleins af die kans gekry om saam met hom op te tree. Dawie en Pieter de Jager, die ander twee dwerge, is weer sterk beïnvloed deur Klopjag, die band waarvan Dawie 'n lid is en waarin hul ouer broer Sallas ook speel.
In Augustus 2010 het Die Tuindwergies na 'n jaar se werk hul eerste CD, Die Tuindwergies, uitgereik. Oor die naam "Tuindwergies" lag hulle lekker. Toe hulle besluit om 'n groep te stig, het hulle dit vir John Henry Opperman van die groep Klopjag genoem. "Wat gaan julle julself noem? Die Tuindwergies?" het hy gespot en net daar het die naam vastrapplek gekry.
"Ons maak dwergmusiek," se Dawie die baskitaarspeler met 'n glimlag. "Ons al vier was al deel van ander rockgroepe en toe het ons 'n baie spesifieke mark gehad. As 'n band net begin met rock en roll wil jy vir die wereld kwaad wees. Ons het dit gedoen, en ons is klaar daarmee. Ons is nie nou meer four angry young men nie. Ons is liefdevolle dwerge wat met ons musiek mense gelukkig wil maak." Die vier skater oor hierdie opmerking.
Dis vir hulle besonder lekker dat die Afrikaanse luisterpubliek so groei. Mense waardeer deesdae musiek oor baie grense en luister nie meer net na Sokkie Bokkie-treffers nie. Die Tuindwergies het ook ouer aanhangers. Jongmense koop glo dikwels nog 'n CD omdat hul ouers hul Tuindwergie-CD gekaap het. Of hulle voor laerskoolkinders, tieners, studente of 'n gemengde gehoor optree, hulle word oral baie goed ontvang.
Die Tuindwergies sing in die stadium net in Afrikaans. Hul liedjie "Kopskudkinders vaar baie goed en die video van die liedjie wys gereeld op kykNET en MK. Die liedjies op hul eerste CD sluit verskillende genres in, soos ballades, rockmusiek, countryrock en selfs iets met 'n kwaito-klank.
Die beloning wat jy op die verhoog kry as die publiek jou waardeer, is baie groter as die grootste salaristjek
Die vier hou daarvan om op kleiner dorpe op te tree, want hier word hulle met groot entoesiasme ontvang. Die beloning wat jy op die verhoog kry as die publiek jou waardeer, is baie groter as die grootste salaristjek, se Pieter. Boonop hou geen salaristjek vir ewig nie, maar die goedvoeloomblik -wanneer jy vir mense musiek maak waarvan hulle hou – is nogal besonders en spesiaal en dit kan geld nie koop nie.
Pieter, Emile en Jean het saam in die groep Revolusie gespeel, maar hulle het nie 'n lang raklewe gehad nie. Toe trek hulle Dawie nader en nou werk die kombinasie baie goed. Dawie speel baskitaar, Jean tromme, Emile en Pieter speel elektriese kitaar en Pieter is die hoofsanger.
Die manne is baie positief oor die toekoms van Die Tuindwergies. "Ons musiek is baie toegankliker as van die vorige groepe soos Revolusie en Vermoor Jou Vriende waarby ons betrokke was. Elkeen van ons liedjies het 'n positiewe boodskap. Dit het 'n jaar en 'n half se harde werk geverg voor ons uiteindelik 'n CD op die rakke gehad het. Ons moes baie gunste vra, dikwels vir ander groepe open. Natuurlik is daar baie kortpaaie, maar ons het die lang pad gevat. Dit verg harde werk en toewyding, maar ons is bereid om dit te doen en stadig maar seker is ons besig om die vrugte te pluk. Ons is nou op die beste plek waar ons al was," vertel die vier so saam-saam. Vir besprekings stuur 'n e-pos na langpadpro@gmail.com of bel Jana by 082 883 8355.
Splinternuut, vol oemf en gretig om sukses te behaal, dit is die manne van Adam. Hugo Ludik en Reynardt Hugo het mekaar twee jaar gelede by 'n geleentheid ontmoet, en natuurlik nie vermoed hulle sou nog saam musiek maak nie. Toe Hugo een aand om 'n kampvuur sy kitaar uithaal en hy hoor hoe Reynardt sing, het sy droom vir 'n mans-groep opnuut opgevlam.
"Ek het nog nie veel na Binnelanders gekyk nie. Ek weet nie hoe jy act nie, maar jy sing ongelooflik," het ek daardie aand vir Reynardt gese. Ons het begin praat oor my idee vir 'n groep, en besluit om 'n kans te waag. Die naam Adam werk goed in Afrikaans en Engels, en Adam verpersoonlik mos die mansgeslag," se Hugo.
Hugo, broer van die akteur en sanger Stefan Ludik, was op skool 'n uitstekende sportman en het met 'n sportbeurs regte aan die Universiteit van Stellenbosch gaan studeer, maar musiek het gou die oorhand gekry. Hy en 'n vriend Willie van der Merwe het saam die liedjie "Papsopwinterwaternat" geskryf wat in 2008 die Tempo-liedjieskryf-kompetisie gewen het. Hy het lank as 'n kitaarspeler sessiemusiek gemaak en op baie kunstenaars se CD's gespeel. Deesdae koop en verkoop hy aandele op die Johannesburgse Aandelebeurs.
Reynardt is natuurlik dr.Tertius in die sepie Binneland Sub Judice. Hy het drama aan Tukkies studeer. Mense het hom al dikwels aangemoedig om sy musiek ernstig op te neem, maar hy was nie seker hoe om te werk te gaan nie. Hy wou ook nie 'n sololoopbaan volg en net nog 'n sepiester word wat 'n CD uitgee nie. Toe Hugo met die idee van 'n groep kom, het hy geweet dis die rigting wat hy wil inslaan.
Met die ter perse gaan, is die derde lid van die groep nog 'n staatsgeheim en al wat Reynardt en Hugo wil verklap, is dat hy ook 'n man met 'n baie goeie stem is. Al is Hugo en Reynardt besonder aantreklike Jong manne, hou hulle voet by stuk dat Adam nie 'n tipiese boyband is nie.
Adam se eerste liedjie, "Kleurvol", het 'n duidelike jawoord by rsg-luisteraars gekry toe dit in November oor die radio gespeel is. Dis 'n liedjie met 'n op en wakker ritme en 'n deuntjie wat in jou kop bly draai.
"Dis heerlik om die kans te kry om uiting te gee aan 'n passie wat ek so lankai gekoester het. Ek is bly my pad en Hugo s'n het gekruis," se Reynardt.
Reynardt Hugo en Hugo Ludik van Adam.
Adam is tans besig om hul eerste CD op te neem en dit behoort binnekort op die rakke te wees. Die manne is gelukkig dat Storm Records hul talente raakgesien het en bereid was om vir hulle 'n platekontrak te gee.
Hul musiek is nie beperk tot een genre nie, maar gaan in baie mense se smaak val. Hulle hou veral van populere, moderne countrymusiek soos die van Lady Antebellum, en dis 'n groot uitdaging om sulke musiek in Afrikaans te maak.
"Ons missie is om 100 000 CD's te verkoop. Ons wil graag goeie musiek maak en ons wil vir mense 'n lekker show gee. Ons hoop ook om eendag dalk oorsee te gaan met ons musiek.
Elkeen van ons het nog soveel musiek in ons wat ontdek en ontgin moet word; musiek wat ons graag die wereld wil instuur. Ons glo ons sal met Adam die kans kry om dit te doen!"
Vir navrae en besprekings stuur 'n e-pos na alishia@stormrekordz.co.za of bel 083 635 4717.
Weet jy nog wie die Bittereinders was? Dit was die groep Boere wat in die Anglo-Boere oorlog tot aan die einde bly veg het. Die groep Bittereinder sê dit was deel van die inspirasie vir hul groep se naam.
Bittereinder bestaan uit drie musikante: Jaco van der Merwe, Louis Minnaar en Peach van Pletzen. Wat die band uniek maak, is dat hulle die heel eerste groep is wat in Afrikaans rap. Hulle doen eintlik baanbrekerswerk, want Afrikaners is nog nie baie bekend met kletsrym in ons taal nie.
Jaco, 'n onderwyser by 'n private skool op Brits, het jare lank in Engels gerap. Al is Afrikaans sy moedertaal, was hy in Engelse skole en daar het sy pad met kletsrym gekruis. Hy het in 2007 Afrikaanse lirieke begin skryf en Peach van Pletzen gekontak met sy idee om 'n rapgroep te begin. En by die Lollipop Road House in Pretoria het hulle die planne vir hul nuwe groep verfyn.
Toe hulle begin skryf aan die musiek op die CD 'n Ware verhaal was groepe soos Die Antwoord en Jack Parow nog glad nie op die toneel nie. Anders as baie ander gewilde Engelse rapmusiek gaan Bittereinder se lirieke nie oor drank, partytjies, meisies en motors nie en van banaliteite en vieslike lirieke is daar nie sprake nie. Dit is poesie waarby klank en ritme gevoeg is. Dis veral die snitte "Ware Verhaal" en "A Tale of Three Cities" wat mense aan die praat het. Op laasgenoemde rap die drie saam met Tumi Molekane en Jack Parow oor drie stede: Pretoria, Johannesburg en Kaapstad.
Bittereinder se Jacovan der Merwe, Peach van Pletzen en Louis Minnaar
Louis Minnaar sou aanvanklik bloot gehelp het met die visuele aspekte van die groep. Hy het die twee video's vervaardig maar het ook al video's vir groepe soos Van Coke Kartel, Heuwels Fantasties en vir Peach se soloprojek, Yesterday's Pupil gemaak. Hy kom uit 'n musikale huis, het as kind tjello gespeel en is baie goed met die komponeer van elektroniese musiek.
Peach het aanvanklik as tromslaner vir baie ander groepe opgetree, ook in Joseph Clark se Queen-vertoning en verlede jaar was hy deel van die groep musikante wat die Buddy Holly Show in die Staatsteater opgevoer het. Hy skryf ook elektroniese musiek.
Die drie vertel later hoe die ontstaan van Bittereinder eintlik teruggevoer kan word na hul skooldae. Jaco was in Pretoria Boys High en Peach en Louis in Pro Arte. Die twee skole het in 'n sogenaamde Battle of the Bands teen mekaar meegeding en Peach het voor hy nog enige musiek gemaak het een aand na die kompetisie gaan kyk. Jaco se band het daardie aand die kompetisie gewen. Dit het Peach geïnspireer om 'n paar vriende bymekaar te kry, 'n band te begin en die volgende jaar aan die kompetisie deel te neem. En toe stap Peach-hulle met die kroon weg.
"Ons album is tydloos en ons wil graag hê elke keer wanneer jy daarna luister, moet jy iets nuuts hoor. Detail is vir ons belangrik en ons het baie aandag daaraan gegee. Ons probeer glad nie om te diep of te weird te wees nie. Ons wil musiek maak wat aanloklik is sonder om ons siele te verkoop. Ons teikenmark is die wereld," se Jaco.